

|  |  |
| --- | --- |
| **№ 22/2025 г.** | **11 юни 2025 г.** |

**BG**

**Производството на енергия трябва да бъде по‑приобщаващо и достъпно както в градските, така и в селските райони**

**Конференцията относно финансовата достъпност на енергията, организирана от Европейския икономически и социален комитет (ЕИСК) и Европейската комисия, подчерта необходимостта от активно участие на възможно най-голяма част от населението. Домакинствата, уязвимите граждани и МСП, включително тези в селските райони, трябва да се превърнат в основни участници в енергийния преход.**

ЕС трябва да може да произвежда енергия по по-приобщаващ и финансово достъпен начин, а европейските граждани трябва да могат да играят активна роля, включително в селските райони.

Това са основните акценти на конференцията на тема [*„Предоставяне на енергия на достъпни цени в Европа“*](https://www.eesc.europa.eu/bg/agenda/our-events/events/delivering-affordable-energy-europe), организирана съвместно от секция „Транспорт, енергетика, инфраструктури, информационно общество“ (TEN) на ЕИСК и Генерална дирекция „Енергетика“ на Европейската комисия и проведена в Брюксел на 11 юни 2025 г.

На проявата беше подчертано, че Европейският съюз може да има енергия на достъпни цени, като се съсредоточи върху три аспекта: ангажираност на потребителите, защита на уязвимите лица и устойчиви инвестиции. По-конкретно беше подчертано значението на:

* разработването на иновативни решения, насочени към насърчаване на **активна роля за всички потребители**, като се обръща специално внимание на преломната роля на енергийните общности; този вид ангажираност има неизползван потенциал, който е от съществено значение за постигането на по-бърз и по-ефективен екологичен преход;
* защитата на **уязвимите потребители** и домакинствата с ниски доходи чрез намиране на най-подходящите варианти за гарантиране на основно потребление на енергия, ефективно приобщаване и достъп до основни услуги за хората с ниски доходи;
* посрещането на **нуждите от инвестиции** и потенциално създаване на инструменти на ЕС за финансиране на екологичния преход, като същевременно се подобряват енергийната сигурност и финансовата достъпност в контекста на Плана за действие на Европейската комисия в областта на енергията на достъпни цени.

**Енергийната бедност продължава да е проблем в ЕС**

Енергийната бедност продължава да бъде основен проблем за европейците, въпреки че през 2024 г., благодарение на мерките на ЕС, броят на европейците, които не са в състояние да поддържат домовете си достатъчно топли, намаля за първи път от 2021 г. насам. Според [Евростат](https://energy.ec.europa.eu/topics/markets-and-consumers/energy-consumers-and-prosumers/energy-poverty_en?prefLang=bg) през 2024 г. енергийната бедност е засегнала 9,2 % от европейците, което представлява спад спрямо 10,6 % през 2023 г., 9,3 % през 2022 г. и 6,9 % през 2021 г.

За да се опита да защити уязвимите потребители от прекъсване на електроснабдяването, през февруари 2025 г. Европейската комисия представи [План за действие за достъпна енергия](https://energy.ec.europa.eu/strategy/affordable-energy_en?prefLang=bg) като част от Пакта за чиста промишленост. Планът е насочен към намаляване на цените на енергията за гражданите, предприятията и общностите в целия ЕС и предлага редица мерки за намаляване на сметките за енергия, ускорено икономисване на разходи и засилване на структурните реформи за нашата енергийна система.

ЕИСК от дълго време работи по тези въпроси и от 2021 г. насам провежда годишна конференция, за да направи преглед на ситуацията:

* [*Финансово достъпна енергия: претворяване на визията на гражданското общество в конкретни действия*](https://www.eesc.europa.eu/bg/agenda/our-events/events/conference-affordable-energy-turning-civil-society-views-action) (2024 г.)
* [*Справяне с енергийната бедност за осъществяване на справедлив преход*](https://www.eesc.europa.eu/bg/agenda/our-events/events/tackling-energy-poverty-just-transition) (2023 г.)
* [*Борбата с енергийната бедност в основата на екологичния и енергийния преход*](https://www.eesc.europa.eu/bg/agenda/our-events/events/tackling-energy-poverty-heart-ecological-and-energy-transition) (2022 г.)
* [*Енергийната бедност на кръстопът между европейския стълб на социалните права и Европейския зелен пакт*](https://www.eesc.europa.eu/bg/agenda/our-events/events/conference-energy-poverty-crossroads-european-pillar-social-rights-and-european-green-deal) (2021 г.)

Подробните заключения от тазгодишната конференция — петата годишна проява на ЕИСК във връзка с енергийната бедност — скоро ще бъдат публикувани на уебсайта на ЕИСК.

**Цитати от ораторите**

„Благодарение на съвместните и по-големи усилия делът на европейците, засегнати от енергийна бедност, най-накрая намаля през 2024 г. Над 41 милиона от нашите съграждани обаче все още не могат да поддържат домовете си достатъчно топли. Цените на електроенергията, макар и по-ниски, отколкото по време на кризата, остават два до четири пъти по-високи от тези в нашите държави партньори. Това продължава да оказва натиск върху домакинствата и представлява реална заплаха за дългосрочната конкурентоспособност на европейската промишленост. Предизвикателството далеч не е приключило и нашата решимост трябва да остане силна.“

**Аурел Лауренциу Плосчану**, заместник-председател на Европейския икономически и социален комитет (ЕИСК), отговарящ за комуникацията

„Хората, изложени на риск от бедност или социално изключване, са изправени пред прекомерни предизвикателства при достъпа до енергия. През последните години уязвимостта на нашата енергийна система стана повече от очевидна. Нашата цел е да насърчим стратегическата автономност и конкурентоспособността на Европа и да постигнем по-екологосъобразни и по-устойчиви икономика и общество. Ангажираме се с разработването на стратегия за сигурна и устойчива енергия на достъпни цени, която насърчава активната роля на потребителите и гарантира справедливост за най-уязвимите.“

**Байба Милтовича,** председател на секция „Транспорт, енергетика, инфраструктури, информационно общество“ (TEN) на ЕИСК

„За да осъществим енергийния преход за всички европейци, трябва да се справим с енергийната бедност, да дадем повече права на потребителите и да гарантираме достъпност на енергията за всички. Енергийният пакет на гражданите ще отговори на тези предизвикателства. Всички участници, включително Комисията, ЕИСК, участниците на пазара и организациите на потребителите, трябва да работят заедно, за да го превърнат в пример за успех. Надявам се, че днешната конференция може да допринесе значително за този процес.“

**Розалинде ван дер Флис**, директор на ГД „Енергетика“, Европейска комисия

**За повече информация можете да се свържете с:**

# Пресслужбата на ЕИСК — Марко Пецани + +32 (0)2 546 97 93...GSM +32 (0)470 881 903

[marco.pezzani@eesc.europa.eu](mailto:marco.pezzani@eesc.europa.eu)

# **@EESC\_PRESS**

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

*Европейският икономически и социален комитет представлява различните икономически и социални участници в организираното гражданско общество. Той е консултативен институционален орган, създаден през 1957 г. с Римския договор. Консултативната функция на Европейския икономически и социален комитет позволява на неговите членове, а следователно и на организациите, които те представляват, да участват в процеса на вземане на решения в Европейския съюз.*

*\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***